Ukážka z elektronickej knihy

© 2024 by Ave Maria Press, Inc

Cover and interior images © 2022 Valerie Delgado, paxbeloved.com

Cover and text design by Brianna Dombo

Originál diela v angličtine obsahuje:

Nihil Obstat:

Reverend Monsignor Michael Heintz, PhD Censor Librorum

Imprimatur:

Most Reverend Kevin C. Rhoades

Bishop of Fort Wayne–South Bend Given at: Fort Wayne, Indiana,
on 9 November 2021.

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa, okrem krátkych ukážok pre potreby článkov a recenzií.

Obnova srdca

SR. MIRIAM JAMES HEIDLAND, SOLT

Vydavateľ: Christian Project Support, s. r. o. © 2024

www.ver.sk , objednavky@ver.sk

Obrázky v knihe a na obálke: © 2024 Valerie Delgado, paxbeloved.com.

Dizajn obálky a textov: Brianna Dombo

Preklad: Klára Tomášiková

Jazyková korektúra: Veronika Liptáková

Grafická úprava podľa originálu diela: www.christianstudio.sk

Editorské práce: Katarína Marčáková

Použité citáty z Biblie: Sväté písmo Starého a Nového zákona, SSV, Trnava. In: www.biblia.sk.

Použité liturgické texty: Rímsky misál, Tretie typické vydanie, KBS, SSV, Trnava, 2021.

ISBN papierovej knihy: 978-80-8231-164-1

ISBN pdf knihy: 978-80-8231-165-8

ISBN epub knihy: 978-80-8231-166-5

ISBN mobi knihy: 978-80-8231-167-2

Vytvorenie elektronickej verzie Dibuk, s. r. o., 2024

ÚVOD

PRE SVOJE SVÄTÉ

A OSLÁVENÉ RANY

NECH NÁS OCHRAŇUJE

A ZACHOVÁVA KRISTUS,

NÁŠ PÁN. AMEN.

POSVÄTENIE OHŇA
A PRÍPRAVA PAŠKÁLU
POČAS VEĽKONOČNEJ VIGÍLIE

Pôstne obdobie vyvoláva v našich srdciach množstvo rôznych reakcií. Niektorí ľudia tento čas obľubujú, iní ho nemajú radi. Jedno však vieme všetci – mali by sme počas neho prejsť určitou premenou. Často sa vzdáme čokolády, alkoholu či mäsa. Snažíme sa konať skutky umŕtvovania a pripomíname si, že sme len pútnikmi na tejto zemi a že všetko sa raz pominie. Aj keď sú tieto vonkajšie sebazaprenia istotne potrebné, veľakrát sa zamýšľam nad tým, čo sa deje v hĺbke našich sŕdc.

Počas tohto obdobia budeme neustále počúvať o Božom milosrdenstve, jeho láske, súcite a ochrane. Zažijeme, ako sa nám dáva jeho láska a ako jeho srdce trpí pre naše viny. Znova a znova nás Boh bude pozývať k tomu, aby sme sa odvrátili od hriechu a modiel, od polovičatosti, tmy, smrti a všetkého, čo nám ubližuje a odvádza nás od spásy.

Ježiš nás pozýva do života v ňom, aby sme spoznali, ako žije, myslí a miluje. Ukazuje nám, čo znamená žiť opravdivo. Pozýva nás do svojho srdca, aby nám odhalil zákutia našich vlastných sŕdc a vtiahol nás do spoločenstva s ním.

Cesta, ktorú sa práve chystáte podstúpiť, je nebezpečná, pretože ak budete skutočne nasledovať Pána uprostred púšte, navždy vás to zmení. Ak vstúpite do tohto obdobia celým srdcom, na konci zistíte, že prešlo premenou. Vaše srdce bude vnímavejšie, zraniteľnejšie, láskavejšie a vášnivejšie. Ježiš prenikne celú vašu bytosť.

Povzbudzujem vás, aby ste pri čítaní zamyslení a pri odpovedaní na otázky nič neskrývali. Buďte úprimní. Ježiš vám chce toho mnoho povedať, len mu to musíte dovoliť.

Môžeme sa akokoľvek snažiť vyhnúť sa krížu, no život, po ktorom tak zúfalo túžime, sa nachádza na druhej strane a my sa k nemu maličkými krokmi približujeme. K novému životu sa dostaneme jedine skrze kríž. Vstaňme a kráčajme mu v ústrety.

SR. MIRIAM JAMES HEIDLAND

AKO S KNIHOU

PRACOVAŤ

Kniha Obnova srdca, ktorú tvorí kombinácia denných zamyslení, otázok na rozjímanie, priestoru na poznámky, modlitieb a nádherných ilustrácií, má čitateľov vtiahnuť do hlbšieho a bohatšieho prežívania pôstu. Pripraví nás nielen na to, aby sme dokázali kráčať s Ježišom na Kalváriu, ale pozve nás aj k tomu, aby sme ho nasledovali v púšti, prijali jeho uzdravujúce milosrdenstvo, odpúšťali a stretávali sa s Ježišom skrze sviatosť zmierenia a sväté prijímanie.

KOMU JE KNIHA URČENÁ?

Obnova srdca je pre každého, kto túži prežiť štyridsať dní pôstu ako uzdravujúcu cestu, ktorá mu pomôže odhaliť najrôznejšie zákutia vlastného srdca. Toto obdobie je ideálnym časom, počas ktorého sa môžeme zastaviť a zhodnotiť, ako je na tom náš vzťah s Bohom, so sebou samými i s ostatnými. Tento pôstny zápisník sprevádza čitateľa každodennou cestou modlitby, pôstu a almužny, ktoré prinášajú uzdravenie a obnovu.

Knihu možno výborne využiť aj v skupinách, pri jej tvorbe sa myslelo aj na to. Kráčať pôstnym obdobím spoločne môže byť skutočne jedinečným zážitkom – či už vo farnosti, malej skupinke alebo v rodine. Na stránke www.avemariapress/restore nájdete viac informácií o skupinových zľavách, príručke pre vedúcich či tipoch, ako zorganizovať malú skupinku. Objavíte tam aj príhovory sestry Miriam James Heidland k téme každého týždňa a odkazy na ďalšie zdroje, ktoré vám pomôžu využiť pôstny čas naplno.

Zápisník sa môže čítať aj individuálne. Zamyslenia a podnety na zapisovanie vám pomôžu ponoriť sa do Božej prítomnosti, počuť jeho hlas novými spôsobmi a vyliať mu svoje srdce, keď sa každý deň zahľadíte na Ježišov kríž. Možno budete pociťovať potrebu tráviť viac času v tichu a tak nachádzať spojenie s Bohom. Obnova srdca vám pri tom môže byť skvelou pomocníčkou.

AKO JE KNIHA ROZDELENÁ?

Obnova srdca sa skladá zo štyroch častí:

Prvá časť nás upriami na modlitbu ako primárny spôsob spojenia s Bohom a uzdravenia vzťahu s ním. Všetko v duchovnom živote sa začína modlitbou, a rovnako aj tento denník.

Druhá časť nás vedie k zamysleniu sa nad pôstom ako nad cestou uzdravenia vzťahu so sebou samým a pohľadu na vlastný hriech. Meditácie v tejto sekcii pomôžu čitateľovi nachádzať korene svojich hriechov a túžob a uvedomiť si potrebu Božieho uzdravujúceho milosrdenstva.

Tretia časť zdôrazňuje almužnu ako prax, ktorá uzdravuje naše vzťahy s ostatnými. Zamyslenia v tejto sekcii nás nabádajú uvažovať nad tým, ako môžeme byť lepšími spoločníkmi v rámci rodiny alebo širšej komunity.

Štvrtá časť je venovaná Svätému týždňu. Vytvára nám príležitosť úprimne sa zahľadieť do svojho srdca a objavovať, ako môžeme kráčať s Ježišom na Kalváriu a zjednocovať svoje obety s jeho najvyššou obetou. Na Veľkonočnú nedeľu s ním vstaneme a budeme môcť zakúsiť plnosť života.

V rámci každého týždňa kniha ponúka jednoduchú dennú osnovu, ktorá sa skladá z týchto častí:

Každý deň sa začína citátom svätca, veľkého učiteľa, veršom z Biblie či liturgickým textom, čo pomáha zamerať sa na kľúčovú myšlienku daného dňa.

Zamyslenie z pera sr. Miriam James Heidland približuje čitateľovi posolstvo liturgického textu či state z Písma, sprevádza ho procesom duchovného uzdravenia a pomáha mu zakúsiť Božie milosrdenstvo a lásku v pôstnom období.

Reflexia je výzvou zahĺbiť sa do svojho vnútra, zapisovať si podnety k danému zamysleniu a objavovať praktické spôsoby, ako prežiť pôst v plnosti.

Deň uzatvára krátka modlitba, ktorá má slúžiť ako oporný bod pre nasledovné osobné prosby a ďakovnú modlitbu.

AKO ČÍTAŤ OBNOVU SRDCA?

Táto kniha má dostatočne flexibilný formát, aby si ju každý mohol prispôsobiť s ohľadom na svoje preferencie. Niekto je ranný typ človeka a bude chcieť s Obnovou srdca začínať svoj deň a naraz prejsť všetkými sekciami daného dňa. Iní zasa uprednostnia večerný čas, keď už budú mať splnené rôzne povinnosti. Niekto sa možno rozhodne prečítať si denné zamyslenie ráno s celou rodinou a večer si individuálne zapisovať postrehy.

Kľúčom je prísť na to, čo vyhovuje práve vám, aby ste si našli čas pozorne čítať, zahĺbiť sa do každej témy, úprimne si zapisovať a zažiť blízke spojenie s Bohom v modlitbe.

Akýkoľvek prístup si zvolíte (a či už budete používať knihu individuálne, alebo v skupinke), na stránke www.avemariapress.com/restore nájdete ďalšie materiály, ktoré vám môžu pomôcť prežiť túto jedinečnú cestu naplno.

1.ČASŤ

MODLITBA

UZDRAVENIE NÁŠHO VZŤAHU S BOHOM

PRE MŇA JE MODLITBA POZDVIHNUTIE SRDCA, JEDNODUCHÝ POHĽAD K NEBU, VÝKRIK VĎAČNOSTI A LÁSKY,
ČI UŽ UPROSTRED SKÚŠKY, ALEBO
V RADOSTI.

Sv. Terézia z Lisieux

TÝŽDEŇ POPOLCOVEJ STREDY

TÝŽDEŇ POPOLCOVEJ STREDY

POPOLCOVÁ STREDA

TY SA ZMILÚVAŠ NAD VŠETKÝMI, PRETOŽE SI VŠEMOCNÝ, ZHOVIEVAVÝ BÝVAŠ S HRIECHMI ĽUDÍ, ABY SA KAJALI... LEŽ TY ŠETRÍŠ VŠETKO, LEBO JE TO TVOJE, PANE, PRIATEĽ ŽIVOTA.

KNIHA MÚDROSTI 11, 23. 26

KOMÔRKA

Začíname, drahí priatelia. Popolcová streda. Naše čelá označí čiernota smrti, keď počúvame slová: „Kajajte sa a verte evanjeliu“ alebo „Pamätaj si, že si prach a na prach sa obrátiš“. Každému jednotlivcovi, bez ohľadu na vek či životný stav, sa dostane rovnakého oslovenia, pretože všetci sme pozvaní k pokániu, viere a k uvedomeniu si toho, že všetko pominie a zostane len to večné.

V živote zažívame záblesky tejto skutočnosti, no dnes sa nad ňou obzvlášť zamýšľame, keď sa chystáme nasledovať Ježiša aj v púšti. Katechizmus nás učí, že „vnútorné pokánie je radikálne preorientovanie celého života, návrat, obrátenie sa k Bohu celým srdcom, zanechanie hriechu, odvrátenie sa od zla spojené s odporom k zlým skutkom, ktorých sme sa dopustili“ (KKC 1431). Musíme sa odvrátiť od toho, čo nás zraňuje, ničí a znechucuje a obrátiť sa k Bohu, ktorý nás uzdravuje, zachraňuje a dáva nám plnosť všetkého.

Hoci o nás ostatní vedia isté veci a aj my do určitej miery poznáme seba samých, iba Boh nás pozná dokonale. On jediný nás vidí v plnosti a celistvosti a bezhranične nás miluje. Preto sa musíme utiahnuť do „komôrky“, do svojej vnútornej skrýše, aby nám Pán mohol zjavovať veci, keď spočívame v jeho prítomnosti.

Pozýva nás stretnúť sa s ním v hĺbke nášho srdca, pretože len tam sa môže udiať skutočná premena.

NA ZAMYSLENIE

Čo sa momentálne deje v tvojom živote a v tvojom srdci? Čo chce Ježiš uzdraviť, keď sa v tomto období budeš modliť, postiť a dávať almužnu?

MODLITBA

JEŽIŠ, POMÁHAJ MI NA CESTE, KTORÚ PRÁVE ZAČÍNAM. OTVOR MOJE SRDCE A POSILNI MÔJHO DUCHA. DAJ MI ODVAHU, ABY SOM NA TEJTO CESTE VYTRVAL/-A AJ UPROSTRED ŤAŽKOSTÍ. AMEN.

TÝŽDEŇ POPOLCOVEJ STREDY

ŠTVRTOK

PANE,

PREDCHÁDZAJ NAŠE KONANIE
SVOJÍM VNUKNUTÍM
A SPREVÁDZAJ HO

SVOJOU POMOCOU,
ABY SME VŠETKY PODUJATIA
S TEBOU ZAČÍNALI

A S TVOJOU POMOCOU
I DOKONČILI.

KOLEKTA Z DNEŠNEJ LITURGIE

ŠKOLA LÁSKY

Možno sme si už teraz všimli, že niektorým oblastiam nášho života treba v tomto čase venovať osobitnú pozornosť. Pri pohľade na tradičnú pôstnu prax, ktorá sa týka modlitby, pôstu a almužny, si často zvolíme aj nejaké sebazaprenie v rámci každej z týchto oblastí, ktoré nám má pomôcť väčšmi vstúpiť do slobody v tomto liturgickom období. O to predsa v prípade týchto skutkov ide – zakúsiť spojenie s Bohom, sebou samým a ostatnými ľuďmi. Kde hriech ničí a rozdeľuje, tam láska prináša spoločenstvo a celistvosť.

Disciplína a učeníctvo (pozn. prekl. v angličtine discipline a disciple) spolu úzko súvisia. Na ceste viery sa musíme neustále učiť. Vždy sa učíme viac milovať, škola lásky sa nikdy nekončí.

Počas pôstu nás Pán pozýva do intimity. Volá nás oveľa hlbšie, než sa len na prvý pohľad „viac modliť“ či vzdať sa potešenia v podobe poobedného dezertu. Pozýva nás zakúšať jednotu s ním v hĺbke nášho srdca. Musíme mu preto dovoliť, aby on sám riadil naše skutky, inšpiroval nás a pomáhal nám. Sami túto pôstnu výzvu nezvládneme. Boh nás totiž chce viesť tak isto, ako vyviedol Ježiša Duch Svätý – na púšť.

Koniec ukážky